CELEX: 32022D0391
Language: sl
Date: 2022-03-03 00:00:00
Title: Sklep Sveta (EU) 2022/391 z dne 3. marca 2022 o stališču, ki se zastopa v imenu Evropske unije na 65. zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

9.3.2022   
               
               
                  SL
               
               
                  Uradni list Evropske unije
               
               
                  L 79/27
               
            
         SKLEP SVETA (EU) 2022/391
         z dne 3. marca 2022
         o stališču, ki se zastopa v imenu Evropske unije na 65. zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 83(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Enotna konvencija Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija o mamilih), je začela veljati 8. avgusta 1975.
                  
               
                     (2)
                  
                  
                     V skladu s členom 3 Konvencije o mamilih se lahko Komisija ZN za droge odloči, da v tabele iz navedene konvencije doda nove substance. Tabele lahko spreminja samo v skladu s priporočili Svetovne zdravstvene organizacije (v nadaljnjem besedilu: SZO), lahko pa se tudi odloči, da sprememb, ki jih priporoča SZO, ne bo uveljavila.
                  
               
                     (3)
                  
                  
                     Konvencija ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah) je začela veljati 16. avgusta 1976.
                  
               
                     (4)
                  
                  
                     V skladu s členom 2 Konvencije o psihotropnih substancah se lahko Komisija ZN za droge na podlagi priporočil SZO odloči, da v tabele iz navedene konvencije doda substance ali da jih iz njih črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno.
                  
               
                     (5)
                  
                  
                     Spremembe tabel Konvencije o mamilih in Konvencije o psihotropnih snovi neposredno vplivajo na področje uporabe prava Unije na področju nadzora nad drogami. Okvirni sklep Sveta 2004/757/PNZ (1) se uporablja za substance, navedene v tabelah iz zadevnih konvencij. Zato so vse spremembe tabel, priloženih navedenima konvencijama, neposredno vključene v skupna pravila Unije.
                  
               
                     (6)
                  
                  
                     Komisija ZN za droge bo na 65. zasedanju, ki bo potekalo od 14. do 18. marca 2022 na Dunaju, odločila o vključitvi treh novih snovi v tabele Konvencije o mamilih in Konvencije o psihotropnih snovi.
                  
               
                     (7)
                  
                  
                     Unija ni pogodbenica Konvencije o mamilih ali Konvencije o psihotropnih substancah. Ima status opazovalke brez volilne pravice v Komisiji ZN za droge, v kateri ima na 65. zasedanju glasovalno pravico dvanajst držav članic (2). Zato bi moral Svet te države članice pooblastiti, da izrazijo stališče Unije o vključitvi substanc v tabele v okviru teh konvencij, saj zadevne odločitve o dodajanju novih substanc v tabele le-teh spadajo v pristojnost Unije.
                  
               
                     (8)
                  
                  
                     SZO je priporočila, da se dve novi snovi dodata v Tabelo I Konvencije o mamilih in ena nova snov v Tabelo II Konvencije o psihotropnih substancah.
                  
               
                     (9)
                  
                  
                     Vse substance, ki jih je pregledal Strokovni odbor SZO za odvisnost od drog (v nadaljnjem besedilu: Strokovni odbor) in za katere je SZO priporočila vključitev v tabele, spremlja Evropski center za spremljanje drog in zasvojenosti z drogami kot nove psihoaktivne substance pod pogoji iz Uredbe (ES) št. 1920/2006 Evropskega parlamenta in Sveta (3).
                  
               
                     (10)
                  
                  
                     Glede na oceno Strokovnega odbora je brorfin (kemijsko ime: 1-{1-[1-(4-bromofenil)etil]piperidin-4-il}-1,3-dihidro-2H-benzimidazol-2-on) sintetični opioid, podoben drugim sintetičnim opioidom, kot sta morfin in fentanil. Brorfin se lahko pretvori v bezitramid, ki je opioid, naveden v Tabeli I Konvencije o mamilih. Brorfin nima nobene terapevtske uporabe in ni pridobil dovoljenja za promet kot zdravilo. Obstajajo zadostni dokazi, da se brorfin zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora. Zato SZO priporoča, da se brorfin uvrsti v Tabelo I Konvencije o mamilih.
                  
               
                     (11)
                  
                  
                     Brorfin je bil odkrit v štirih državah članicah in je pod nadzorom v vsaj treh državah članicah. Povezan je z eno zastrupitvijo brez smrtnega izida, Evropski center za spremljanje drog in zasvojenosti z drogami pa ga trenutno intenzivno spremlja.
                  
               
                     (12)
                  
                  
                     Zato bi moralo biti stališče Unije, da se brorfin doda v Tabelo I Konvencije o mamilih.
                  
               
                     (13)
                  
                  
                     Glede na oceno Strokovnega odbora je metonitazen (kemijsko ime: N,N-dietil-2-(2-(4-metoksibenzil)-5-nitro-1H-benzo[d]imidazol-1-il)etan-1-amin) sintetični opioid, strukturno podoben izotonitazenu in etonitazenu, ki sta navedena v Tabeli I Konvencije o mamilih. Analgetični učinki metonitazena so se proučevali v predkliničnih modelih, vendar ta snov nima nobene znane terapevtske uporabe. Obstajajo zadostni dokazi, da se metonitazen zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora. Zato SZO priporoča, da se metonitazen uvrsti v Tabelo I Konvencije o mamilih.
                  
               
                     (14)
                  
                  
                     Metonitazen je bil odkrit v treh državah članicah in je pod nadzorom v vsaj treh državah članicah. Povezan je z eno smrtjo, Evropski center za spremljanje drog in zasvojenosti z drogami pa ga trenutno intenzivno spremlja.
                  
               
                     (15)
                  
                  
                     Zato bi moralo biti stališče Unije, da se metonitazen doda v Tabelo I Konvencije o mamilih.
                  
               
                     (16)
                  
                  
                     Glede na oceno Strokovnega odbora je eutilon (kemijsko ime: 1-(1,3-benzodioksol-5-il)-2-(etilamino)butan-1-on) sintetični katinon, ki ima podobno kemijsko strukturo in podobne farmakološke lastnosti kot amfetamini in katinoni, ki so že pod mednarodnim nadzorom. Sorodni katinoni, kot sta metilon in N-etilnorpentilon, so navedeni v Tabeli II Konvencije o psihotropnih substancah. Eutilon nima nobene znane terapevtske uporabe in ni pridobil dovoljenja za promet kot zdravilo. Obstajajo zadostni dokazi, da se eutilon zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora. Zato SZO priporoča, da se eutilon uvrsti v Tabelo II Konvencije o psihotropnih substancah.
                  
               
                     (17)
                  
                  
                     Eutilon je bil odkrit v 20 državah članicah in je pod nadzorom v vsaj dveh državah članicah. Povezan je z eno zastrupitvijo brez smrtnega izida in je bil odkrit v treh bioloških vzorcih, povezanih z resnimi neželenimi dogodki. Evropski center za spremljanje drog in zasvojenosti z drogami intenzivno spremlja eutilon.
                  
               
                     (18)
                  
                  
                     Zato bi moralo biti stališče Unije, da se eutilon doda v Tabelo II Konvencije o psihotropnih substancah.
                  
               
                     (19)
                  
                  
                     Primerno je določiti stališče, ki se v imenu Unije zastopa v Komisiji ZN za droge, saj bodo sklepi o vključitvi v tabele v zvezi s tremi substancami neposredno vplivali na vsebino prava Unije, in sicer na Okvirni sklep 2004/757/PNZ.
                  
               
                     (20)
                  
                  
                     Stališče Unije izrazijo države članice, ki so članice Komisije ZN za droge, pri čemer nastopijo skupaj v interesu Unije.
                  
               
                     (21)
                  
                  
                     Okvirni sklep 2004/757/PNZ je za Dansko zavezujoč, zato Danska sodeluje pri sprejetju in uporabi tega sklepa.
                  
               
                     (22)
                  
                  
                     Okvirni sklep 2004/757/PNZ je za Irsko zavezujoč, zato Irska sodeluje pri sprejetju in uporabi tega sklepa –
                  
               SPREJEL NASLEDNJI SKLEP:
         
            Člen 1
            Stališče, ki ga v imenu Unije zastopajo države članice na 65. zasedanju Komisije ZN za droge od 14. do 18. marca 2022, ko naj bi navedeni organ sprejel sklepe o vključitvi dodatnih substanc v tabele Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971, je v skladu s stališčem, določenim v Prilogi k temu sklepu.
         
         
            Člen 2
            Stališče iz člena 1 izrazijo države članice, ki so članice Komisije ZN za droge, pri čemer nastopijo skupaj v interesu Unije.
         
         
            Člen 3
            Ta sklep je naslovljen na države članice v skladu s Pogodbama.
         
         
            V Bruslju, 3. marca 2022
            
               
                  Za Svet
               
               
                  predsednik
               
               G. DARMANIN
            
         
         
            (1)  Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).
         
            (2)  Avstrija, Belgija, Francija, Italija, Litva, Madžarska, Nemčija, Nizozemska, Poljska, Slovenija, Španija in Švedska.
         
            (3)  Uredba (ES) št. 1920/2006 Evropskega parlamenta in Sveta z dne 12. decembra 2006 o Evropskem centru za spremljanje drog in zasvojenosti z drogami (UL L 376, 27.12.2006, str. 1).
      
      
         
            PRILOGA
            Stališče, ki ga na 65. zasedanju Komisije ZN za droge od 14. do 18. marca 2022 o vključitvi snovi v tabele zastopajo države članice, ki so članice Komisije ZN za droge, pri čemer nastopijo skupaj v interesu Unije:
            
                        (1)
                     
                     
                        brorfin se vključi v Tabelo I Enotne konvencije o mamilih iz leta 1961, kakor je bila spremenjena s Protokolom iz leta 1972;
                     
                  
                        (2)
                     
                     
                        metonitazen se vključi v Tabelo I Enotne konvencije o mamilih iz leta 1961, kakor je bila spremenjena s Protokolom iz leta 1972;
                     
                  
                        (3)
                     
                     
                        eutilon se vključi v Tabelo II Konvencije o psihotropnih substancah iz leta 1971.